Diari Oficial de la Generalitat Valenciana


Sumari del DOGV 3757, del 25-05-2000 (2000/3609)

ACORD de 29 de març de 2000, de la Comissió Territorial d'Urbanisme de València, pel qual s'aprova la modificació núm. 6 del Pla General relativa a l'ampliació del polígon VII-C de Silla.
-------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3757

Data del DOGV
:   25-05-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/3609


Data del document
:   29-03-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Silla
    * pla d'urbanisme

ACORD de 29 de març de 2000, de la Comissió Territorial d'Urbanisme de València, pel qual s'aprova la modificació núm. 6 del Pla General relativa a l'ampliació del polígon VII-C de Silla. [2000/X3609]
  
Vist l'expedient tramés per l'Ajuntament de Silla que fa referència a la modificació núm. 6 del Pla General relativa a l'ampliació del polígon VII-C, i de conformitat amb els següents:
  
Antecedents de fet
  
Primer. El projecte es va sotmetre a informació pública mitjançant acord del ple de l'ajuntament, en la sessió del dia 30 de març de 1999. Després del pertinent període d'exposició pública, en el qual es van presentar 4 al·legacions, el va aprovar provisionalment el mateix òrgan el 28 de setembre de 1999.
  
Segon. El projecte consta de modificació puntual del pla general, homologació, estudi d'impacte ambiental, programa i avantprojecte d'urbanització.
  
Tercer. L'objecte del projecte és la reclassificació de l'àrea de sòl no urbanitzable comú compresa entre l'autovia N-430 i el polígon industrial VII-C, per a desenvolupar una zona industrial d'ampliació d'aquest polígon.
  
Es justifica que es tracta d'un espai residual entre infraestructures i un polígon industrial, que prové d'antigues delimitacions de sòl urbanitzable, anteriors a la construcció de l'autovia, i que no té sentit ni entitat com a sòl agrícola. D'altra banda, es justifica que l'emplaçament té una elevada accessibilitat viària i la seua urbanització és senzilla perquè consistirà en una extensió de les xarxes de serveis ja existents en el polígon VII-C.
  
 QUADRE RESUM DE CARACTERÍSTIQUES
  
 Parcel·les industrials 14.915 m2s 55%
  
 Parcel·les privades 14.915 m2s 55%
  
 Zones verdes 2.737 m2s 10%
  
 Equipament 1.557 m2s 6%
  
 Vials 7.999 m2s 29%
  
 Xarxa secundària 12.293 m2s 45%
  
 SUPERFÍCIE TOTAL DEL SECTOR 27.208 m2s 100%
  
 Índex d'edificabilitat bruta (industrial) \* 0,44 m2t/m2s
  
 Edificabilitat bruta (industrial) 11.932 m2t
  
 Índex d'edificabilitat neta (industrial) 0,8 m2t/m2s
  
El disseny de l'ordenació està condicionat per la possible remodelació de l'enllaç amb l'autovia N-430. Es reflecteix, a títol indicatiu, el traçat d'un possible nou ramal en aquest enllaç; els terrenys afectats per aquesta previsió queden fora de l'àmbit de l'actuació.
  
Quart. Durant la tramitació municipal de l'expedient, el 28 d'abril de 1999, es va sol·licitar un informe ?adjuntant-hi el projecte- als següents organismes: Divisió de Carreteres de la Direcció General d'Obres Públiques de la COPUT; Demarcació de Carreteres de l'Estat del Ministeri de Foment; Consell Metropolità de l'Horta. No consta l'emissió de cap dels informes esmentats en la fase de tramitació municipal de l'expedient.
  
Una vegada rebut l'expedient en la Conselleria d'Obres Públiques, Urbanisme i Transports per a l'aprovació definitiva, es va reiterar la sol·licitud d'informe a la Demarcació de Carreteres de l'Estat del Ministeri de Foment, el 23 de novembre de 1999. Aquest organisme tramet una comunicació, de 2 de desembre de 1999, en la qual emet informe desfavorable de l'expedient perquè no disposa del projecte. Posteriorment, el mateix organisme va emetre informe favorable, el 4 de gener de 2000.
  
Cinqué. La Direcció General de Planificació i Gestió del Medi de la Conselleria de Medi Ambient va emetre Declaració d'Impacte Ambiental favorable el 27 de gener de 2000.
  
Sisé. Silla té un pla general aprovat definitivament per la Comissió Territorial d'Urbanisme el 14 d'octubre de 1992.
  
Seté. El director general d'Urbanisme i Ordenació Territorial va resoldre, el 21 de gener de 2000, no elevar al ple de la Comissió Territorial d'Urbanisme l'expedient de referència fins que no s'emeta la Declaració d'Impacte Ambiental, sense perjudici de la qual cosa va emetre informe desfavorable, de caràcter previ, a causa de diverses deficiències que, en síntesi, feien referència a la falta d'anàlisi del sòl industrial, la situació de la zona verda en la zona d'afectació viària, la justificació dels criteris de sectorització, la falta de càlcul de l'aprofitament tipus, l'incompliment de l'estàndard de places d'aparcament, la falta de contingut del document d'homologació i la possible afectació a l'accés a la terminal de contenidors.
  
Vuité. El promotor ha introduït modificacions en el projecte, a fi d'esmenar les deficiències indicades. Aquestes modificacions van ser aprovades pel ple de l'Ajuntament de Silla, en la sessió del dia 29 de febrer de 2000.
  
Nové. Les modificacions introduïdes en el projecte són les que es resumeixen tot seguit:
  
Es presenta una anàlisi específica de l'estat del sòl industrial en el municipi de Silla, en el qual s'analitza detalladament la superfície, el grau de consolidació i l'estat urbanístic (presentació d'instruments de desenvolupament urbanístic) de tots i cadascun dels sòls industrials qualificats en el pla general vigent. La conclusió d'aquesta anàlisi és que els polígons industrials qualificats tenen un percentatge de consolidació molt alt i no hi ha sòl industrial pendent de desenvolupament. En conseqüència, queda justificada la reclassificació d'aquest nou sòl industrial.
  
S'efectua una nova delimitació de l'actuació, i s'exclou la zona que es voria afectada per una possible remodelació de l'enllaç de l'autovia. Com a conseqüència d'això, es redueix la superfície de l'actuació de 33.389 m2 a 27.207 m2. Amb aquesta solució, les zones verdes ja no queden majoritàriament en la zona de futura remodelació de l'enllaç.
  
Es justifica que la delimitació del sector compleix els criteris de sectorització; concretament, queda delimitat per vials de la xarxa primària (autovia N-430, camí d'Alcàsser i camí vell de Picassent) i pel vial perimetral del polígon industrial existent.
  
Es calcula l'aprofitament tipus, que té un valor de 0,43559 m2t/m2s, i es justifica que és inferior a l'aprofitament mitjà del pla general, que és de 0,767 m2t/m2s.
  
Es justifica el compliment de l'estàndard d'aparcaments en terrenys dotacionals públics, ja que es reserven en els vials 69 places i la reserva mínima d'aparcaments en la via pública és de 40 places (50% de 11.932 m2t / 150 m2t).
  
S'ha completat el document d'homologació, definint les determinacions que integren l'ordenació estructural, d'acord amb l'article 17 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (d'ara endavant, LRAU) i a la Instrucció de Planejament 1/1996, de 23 de gener de 1996, sobre l'homologació de plans d'urbanisme a la Llei Reguladora de l'Activitat Urbanística.
  
S'indica que l'accés a l'ampliació del polígon es farà majoritàriament per un carrer interior del polígon actual, per la qual cosa no resulta afectat l'accés a la terminal de contenidors. En qualsevol cas, la solució viària que ara es proposa ja no incideix directament en la confluència de l'enllaç de l'autovia amb l'accés a aquesta terminal.
  
Deu. La Comissió Informativa de la Comissió Territorial d'Urbanisme de València, en la sessió del dia 23 de març de 2000, va emetre informe relatiu al projecte de què tractem, i compleix així el que estableix l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer. La tramitació ha sigut correcta, d'acord amb el que estableix l'article 38, per remissió de l'article 55.1, de la LRAU.
  
Segon. La documentació està completa, als efectes del compliment del que estableix l'article 27 de la LRAU i en la instrucció d'homologació.
  
Tercer. El compliment dels estàndards dotacionals de la xarxa secundària es justifica en el quadre següent:
  
Quart. D'acord amb l'aplicació de l'article 55.5 de la LRAU, que exigeix una especial participació pública en les plusvàlues que es generen amb les reclassificacions de sòl no urbanitzable, es proposa una cessió d'aprofitament a l'ajuntament del 14,75% (superior al 10% legalment establert) i uns percentatges de terrenys dotacionals públics que també superen els mínims establerts per la normativa urbanística, com es comprova en el quadre esmentat anteriorment. A més, s'estableix una compensació econòmica a favor de l'ajuntament de 38.009.792 PTA, en concepte d'adquisició d'excedents d'aprofitament i per les propietats municipals existents en l'àmbit d'actuació.
  
Cinqué. Analitzat el contingut de les modificacions introduïdes en el projecte, es consideren esmenades les deficiències que s'indicaren en l'informe previ del director general d'Urbanisme i Ordenació Territorial, de 21 de gener de 2000.
  
Sisé. Les determinacions que conté la modificació es consideren correctes des del punt de vista de les exigències de la política urbanística i territorial de la Generalitat, tal com recull l'article 40 de la LRAU.
  
Seté. La Comissió Territorial d'Urbanisme, a proposta del director general d'Urbanisme i Ordenació Territorial, és l'òrgan competent per a l'emissió de dictàmens resolutoris sobre l'aprovació definitiva de modificacions de plans generals de municipis de menys de 50.000 habitants, de conformitat amb el que estableixen els articles 55.1 i 39 de la LRAU, en relació amb els articles 9.1 i 10.a del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot el que s'ha exposat abans, la Comissió Territorial d'Urbanisme, en la sessió del dia 29 de març de 2000, acorda:
  
Aprovar definitivament la modificació núm. 6 del Pla General de Silla relativa a l'ampliació del polígon VII-C.
  
Contra aquesta resolució, que no exhaureix la via administrativa, es podrà interposar recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de l'endemà de la data de recepció de la present notificació.
  
Tot això, sense perjudici que es puga interposar qualsevol altre recurs que es considere oportú.
  
València, 29 de març de 2000.- El secretari de la Comissió Territorial d'Urbanisme: José Manuel Palau Navarro.
  
València, 19 d'abril de 2000.- El secretari general: Gaspar Peral Ribelles.